<classify> KATIKA kipindi cha miaka minne ya uongozi wa Rais John Magufuli, sekta ya madini nchini imezidi kuimarika na kuvutia uwekezaji wenye tija, ambapo leseni mbili kubwa za uchimbaji wa madini kila moja ikiwa na thamani ya Dola za Marekani milioni 100 zipo mbioni kukamilika. Hayo yamebainishwa na Waziri wa Madini, Doto Biteko wakati akizungumzia namna ambavyo Rais Magufuli ameisaidia sekta ya madini ndani ya miaka minne ya uongozi wake, ambapo alibainisha kuwa mafanikio hayo yamechagizwa na mabadiliko ya maboresho makubwa katika ya sheria ya madini.Biteko alibainisha leseni moja kati ya hizo mbili ni ya Kiwanda cha uchenjuaji wa madini, kitakachojengwa Dodoma, huku nyingine itakuwa ya kuongeza thamani madini hayo.Hatua hiyo ni ya mafanikio kwa kuwa shughuli za uchenjuaji wa madini, ambazo hapo awali zilikuwa zikifanywa na kampuni za nje ya nchi kwa kusafirisha makinikia, kwa sasa zitakuwa zikifanyikia hapa nchini. Aliongeza kuwa bila juhudi za Rais Magufuli, hatua hiyo isingefikiwa kwa urahisi, kwa kuwa Rais Magufuli amekuwa na nia ya dhati katika kusimamia rasilimali za nchi na hasa msisitizo wa kutumia madini kwa faida ya nchi. Alisema shughuli hizo za madini zikianza kutekelezwa hapa nchini, zitafungua milango zaidi ya ajira kwa Watanzania huku asilimia kubwa ya faida ya madini pia itabakia nchini, kwa kuwa wanunuzi watajitokeza zaidi na kufanyia shughuli za madini mbalimbali nchini. Alisema kutokana na jitihada za Rais Magufuli, kwa sasa serikali imeingia ubia na Kampuni za Twiga Mining, ambapo itakuwa ikimilikia migodi ya North Mara, Buzwagi, Bulyanhulu. Hiyo ni hatua ya mafanikio, hasa katika kumiliki rasilimali za madini nchini. Kuhusu namna ambavyo Rais Magufuli amefanikisha umilikwaji wa rasilimali za madini kwa Watanzania, Biteko alibainisha kuwa amefanikisha kufutwa kwa leseni za uchimbaji wa madini usiokuwa na tija 13,167 na kugaiwa kwa wachimbaji wapya. Alibainisha kuwa wizara yake, imekuwa ikitekeleza kivitendo maagizo ya Rais Magufuli, yanayotaka kushughulikia ubabaishaji wa wawekezaji wasiokuwa na nia ya kuendeleza nchi na kuwa amejipanga kuendelea kufuta leseni na kuwashughulikia wote wasiotaka kwenda na kasi anayoitaka Rais Magufuli. Alisema Ninawahakikishia kuwa madini yanaanza kututoa kimasomaso Watanzania, kwanza mfahamu kuwa tangu kuingia madarakani Rais Magufuli amekuwa mstari wa mbele katika kupigania Watanzania kunufaika na madini haya,leo kampuni kubwa zinakuja nchini kufanya shughuli za madini ambazo awali ilikuwa ni lazima shughuli hizo zikafanyikie nje ya nchi, lakini kwa sasa zinafanyikia hapa hapa nchini haya ni mafanikio makubwa, masoko yapo mengi ya madini ambayo yameshaanza kutuletea faida kubwa. Alisema serikali itahakikisha kuwa wachimbaji wadogo, hawasumbuliwi katika utendaji wa shughuli zao huku ikiwasaidia kupata utaalamu zaidi, utakaowawezesha kufanya kazi kwa faida.  <topic>: KITAIFA 